LT Europos Sąjungos oficialusis leidinys C 177/18

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2008/C 177/08)

Šiuo paskelbimu suteikiama teisė užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas Komisijai turi būti pateiktas per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„MELVA DE ANDALUCIA“

EB Nr.: ES-PGI-005-0280-19.03.2003

SKVN ( ) SGN ( X )

Šioje santraukoje informavimo tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Adresas: Paseo Infanta Isabel no 1 E-28071 Madrid Telefonas: (34) 913 47 53 94 Faksas: (34) 913 47 57 10 El. paštas: sgcaproagro@mapya.es

2. Grupė:

Pavadinimas: Asociación de Fabricantes de Conservas de Pescado «Andaluces Artesanos de la Mar» Adresas: C/ Galdámes, no 1 E-21400 Ayamonte (Huelva) Telefonas: (34) 959 32 10 43 Faksas: (34) 959 32 01 06 El. paštas: consercon@telefónica.net Sudėtis: Gamintojai ir (arba) perdirbėjai ( X ) kiti ( )

3. Produkto rūšis:

1.7 klasė — šviežia žuvis, moliuskai ir vėžiagyviai bei jų produktai.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Melva de Andalucía“

4.2. Apibūdinimas: Konservuoti apvaliagalviai ir paprastieji skumbriniai tunai aliejuje, pagaminti nepramoniniu būdu.

Naudojama žaliava yra Auxis rochei ir Auxis thazard rūšių žuvys, turinčios standų, prailgintą ir apvalainą kūną, trumpą nosį ir du aiškiai atskirtus nugaros pelekus. Jos yra melsvos arba melsvai pilkos spalvos, pilvas ir šonai – sidabriniai; oda labai kieta ir diržinga ir visai be žvynų, išskyrus priekinę kūno dalį ir šono liniją.

Pagal Andalūzijos tradiciją taikomi nepramoniniai gamybos būdai. Rankomis, nenaudojant chemijos produktų nulupama žuvų oda, ir taip užtikrinamas produkto natūralumas bei aukšta kokybė: glotnūs, tankūs ir sultingi minkštieji audiniai, malonus kvapas ir labai savitas skonis.

Šios žuvys užpilamos tik alyvuogių arba saulėgrąžų aliejumi.

4.3. Geografinė vietovė: Gaminama Almeríjos provincijoje esančiose Almería, Adra, Carboneras, Garrucha ir Roquetas de Mar savivaldybėse; Algeciras, Barbate, Cádiz, Chipiona, Conil, La Línea, Puerto de Santa María, Rota, Sanlúcar de Barrameda ir Tarifa savivaldybėse Kadžio provincijoje; Almúñecar ir Motril Granados provincijoje; Ayamonte, Cartaya, Huelva, Isla Cristina, Lepe, Palos de la Frontera ir Punta Umbría Huelvos provincijoje ir Estepona, Fuengirola, Málaga, Marbella ir Vélez-Málaga Malagos provincijoje.

4.4. Kilmės įrodymas: Minėtiems apvaliagalvių ir paprastųjų skumbrinių tunų konservams gaminti naudojamos tik Auxis rochei ir Auxis thazard rūšys.

Apvaliagalvių ir paprastųjų skumbrinių tunų konservai bus gaminami ir pakuojami konservų įmonėse, esančiose geografinėje gamybos vietovėje ir įtrauktose į Reguliavimo tarybos tvarkomą registrą; gamyba ir pakavimas atitiks specifikacijos reikalavimus, visų pirma tuos, kurie susiję su nepramoniniu apdorojimu anksčiau taikytais būdais ir procedūromis, išsaugančiomis natūralias šių žuvų savybes.

Reguliavimo taryba, kaip kontrolės institucija, atliks reguliarius patikrinimus, užtikrinančius, kad produktų, kuriems taikoma SGN, kilmė ir gamyba atitiks specifikaciją, ypač atsižvelgdama į produktų kilmę ir nepramoninį jų gamybos būdą. Registruotų konservų įmonių savininkai tvarkys knygą, kurioje tikrinimo tikslais bus įrašomi duomenys apie kiekvieną dieną, kurią jų įrenginiai gamins saugomo produkto konservus, panaudotą žaliavą ir galutinius produktus.

Apvaliagalvių ir paprastųjų skumbrinių tunų konservus, kuriuos patikrinus bus nustatyta, kad jie atitinka specifikaciją, sertifikuos Reguliavimo tarnyba, kuri aprūpins įmones tinkamomis sunumeruotomis etiketėmis, o po to jie bus parduodami suteikus kilmės ir nepramoniniu būdu pagaminto produkto, išsaugojusio visas natūralias žuvų savybes, garantiją.

4.5. Gamybos būdas: Gaminant filė konservus Auxis rochei ir Auxis thazard rūšių žuvys apdorojamos taip: pašalinamos galvos, išimami viduriai ir žuvys išplaunamos pašalinant kraują bei gleives. Žuvys verdamos gėlame, pasūdytame vandenyje atidžiai kontroliuojant pH vertę ir chloro kiekį. Po to žuvys rankomis nulupamos. Tai ypač svarbus gamybos etapas, kadangi nenaudojant cheminių produktų išsaugomos natūralios žuvų savybės ir užtikrinama aukšta produkto kokybė. Filė, gauta nulupus žuvis ir iš jų išėmus kaulus, sudedama į metalines arba stiklines dėžes, sterilizuojama aukštoje temperatūroje, kad neliktų mikroorganizmų. Kaip minėta, šios procedūros atliekamos nepramoniniu būdu, kuris šioje gamybos vietovėje yra tradicinis ir, kaip pirmiau nurodyta, padeda išsaugoti visas natūralias žuvų savybes, kurios prarandamos, kai kitų pramoninių procesų metu oda lupama naudojant chemines medžiagas.

4.6. Ryšys su geografine vietove: Migruojančios žuvų rūšys Ispanijos pietuose žvejojamos jau tris tūkstančius metų, nuo tada, kai finikiečiai ir tartesiečiai pradėjo žvejoti tunus, paprastuosius skumbrinius tunus ir skumbres mažais tinklais, paprasčiausiais gaubiamaisiais tinklais ir įprastais kabliukais. Arabaipirmieji pradėjo naudoti tinklus tunams pietinės Andalūzijos pakrantės jūrose žvejoti. Dar ir šiandien šiais tinklais sužvejotos žuvys yra vienas pagrindinių mūsų pramonės žaliavos šaltinių.

Be žvejybos, dar reikėtų paminėti šių migruojančių žuvų perdirbimo pramonės, siekiančios Romos imperijos apogėjų I mūsų eros amžiuje, svarbą. Visų rūšių tunai ir skumbrės buvo perdirbami įmonėse, išsidėsčiusiose palei visą Andalūzijos pakrantę. Gerai žinomi Baelo Claudia griuvėsiai Bolonijoje (Tarifa), kur iki šiol yra matomos vandens talpyklos, – tai tik vienas pavyzdys. Prie romėnų druskos pramonės įmonių įsikūrė dideli miestai, o Kadžio įlankoje ir pietrytinėje pakrantėje buvo 40 gamyklų, garsėjusių sūdytomis žuvimis ir ypač žuvų padažų (garum, mauria ir alex) įvairove.

Žuvininkystės produktų konservavimas yra nuo seno gerbiama Andalūzijos krašto tradicija, išlikusi iki šių dienų. Andalūzijos konservų pramonės kokybė iki šiol yra aukšto lygio, išskirianti ją iš kitų pramonės šakų, ir taip yra dėl ryšio tarp perdirbamų rūšių ir Andalūzijos pakrantės fizinės aplinkos, perdirbimo įmonių šeimos tradicijų ir tradicinių nepramoninių gamybos būdų, kuriuos labai stengiamasi išsaugoti atsirandant pramoniniams procesams, kurie neišvengiamai pigesni, nes beveik apsieinama be rankų darbo, ir kuriuose naudojamos cheminės priemonės tiems darbams, kuriuos mūsų įmonės atlieka rankomis, išsaugodamos tradiciją ir išlaikydamos ypatingą natūralią produkto kokybę, dėl kurios iš panašių pramonės produktų šis produktas išsiskiria glotniu, tankiu ir sultingu minkštuoju audiniu, maloniu kvapu ir labai savitu skoniu, o taip yra dėl produkto ryšio su jo geografine vietove.

Apvaliagalviai ir paprastieji skumbriniai tunai tradiciškai buvo gaudomi prie Andalūzijos krantų ir visada naudojami regiono perdirbimo pramonėje. Nepramoninio konservavimo sektoriuje vyravo mažos ir vidutinės šeimos įmonės, kurioms vadovavo jų įkūrėjai arba jų palikuonys, ir tai padėjo išsaugoti tradicinius gamybos būdus. Ilgalaikės tradicijos Andalūzijos pramonėje ir nepramoninės gamybos patirtis, tėvo perduodama sūnui, garantuoja kvalifikuotą darbo jėgą, kurią pirmiau minėti gamybos procesai graso išguiti.

Be to, konservavimo įmonės yra tuose Andalūzijos regionuose, kurie labiausiai priklauso nuo žvejybos; jos labai prisideda prie darbo vietų išsaugojimo, ypač dėl to, kad taikomi nepramoniniai gamybos būdai, kuriems reikia daugiau darbo rankų. Todėl šiam sektoriui gresia industrializacija, o jo išlikimas ne tik lemia minėtų produktų kokybę, bet ir turi poveikio šiai ypač svarbiai socialinei problemai.

4.7. Kontrolės institucija:

Pavadinimas: Consejo Regulador de las Denominaciones Específicas «Caballa de Andalucía» y «Melva de Andalucía» Adresas: Glorieta del Agua no 4 Edificio Aljamar Center E-41940 Tomares (Sevilla) Telefonas: (34) 954 15 18 23 El. paštas: consejoregulador@caballaymelva.com

Reguliavimo taryba laikosi EN 45.011 standarto.

4.8. Ženklinimas etiketėmis: Ant etikečių, kurias tvirtins Reguliavimo taryba, turi būti užrašyta „Melva de Andalucía“. Etiketes sunumeruoja ir išduoda Taryba.

(1) OL L 93, 2006 3 31, p. 12.